b'\n_START_ARTICLE_\nLucien Bianchi\n_START_SECTION_\n\xc5\xbdivljenjepis\n_START_PARAGRAPH_\nDebitiral je v sezoni 1959, ko je nastopil le na Veliki nagradi Monaka, kjer pa se mu ni uspelo kvalificirati na dirko. V naslednji sezoni 1960 je nastopil na treh dirkah in ob dveh odstopih je na doma\xc4\x8di dirki za Veliko nagrado Belgije s \xc5\xa1estim mestom dosegel svojo prvo uvrstitev med dobitnike to\xc4\x8dk. V sezoni 1961 na \xc5\xa1tirih dirkah ni dosegel uvrstitve, v sezoni 1962 je na dveh dirkah dosegel deveto in \xc5\xa1estnajsto mesto, v sezoni 1963 je zabele\xc5\xbeil le en odstop, v sezoni 1965 pa eno dvanajsto mesto. Po dvoletnem premoru se je vrnil v Formulo 1 v sezoni 1968 in takoj s tretjim mestom na dirki za Veliko nagrado Monaka dosegel svojo najbolj\xc5\xa1o uvrstitev kariere. Uvrstitev med dobitnike to\xc4\x8dk mu je uspela \xc5\xa1e na doma\xc4\x8di dirki za Veliko nagrado Belgije, kjer je bil \xc5\xa1esti, na ostalih petih dirkah pa ni bil uvr\xc5\xa1\xc4\x8den. Svoje najuspe\xc5\xa1nej\xc5\xa1e leto 1968 je kronal \xc5\xa1e z zmago na presti\xc5\xbeni dirki 24 ur Le Mansa, ki jo je dosegel skupaj s Pedrom Rodriguezom. Prihodnjega leta 1969 se je smrtno ponesre\xc4\x8dil na testiranjih na dirkali\xc5\xa1\xc4\x8du Le Mans za dirko 24 ur Le Mansa.'